Assalamualaikum, kayapa habar pian barataan? Nah, pas banar ujar urang tuh wayahnya libur panjang atawa bahasa Inggrisnya long weekend. Amun bubuhan pian bingung handak ka mana daripada di rumah haja baik bajalanan ke tempat wisata nang ada di Banjarmasin. Salah satunya nitu Pasar Terapung.
Amun bubuhan pian urang banjar pasti tahu lawan Pasar Terapung yang seikung ni. Rugi tu pang amun pian kada tahu Pasar Terapung, apalagi amun buhan pian urang banjar lawan kada suah ka Pasar Terapung. Wayahini amun bubuhan pian handak ka Pasar Tarapung kada usah jauh-jauh lagi. Sualnya wahini di parak siring Tendean situ, nang jar urang pantai jodoh kah tu nah di situ sudah ada pasar tarapung buhannya ai.
Sabalumnya ulun handak bakisah dahululah. Pasar Terapung bahari nitu asalnya di muara sungai Kuin di parak tapian sungai Barito lawan di Lok Baintan situ. Tapi, wayahini batambah pulang Pasar Terapung nang ada di Banjarmasin yaitu di parak siring tadi.
Pasar Terapung nih banyak acil-acil nang bajualan pakai jukung di atas banyu. Biasanya tuh macam-macam nang dijual sidin di atas jukung. Mulai dari wadai, nasi, sayur-sayuran sampai buah-buahan khas Banjarmasin. Lawan amun bubuhan pian handak menikmati belanja di atas jukung baiknya tuh ulun sarankan pian tulak ka Pasar Terapung nang ada di Lok Baintan situ, lain jua pang rasanya amun buhan pian kesana. Hihihi...
Selain belanja di atas jukung, amun pian ka Pasar Terapung tuh pian bisa manikmati salah satu produk budaya sungai khas suku Banjar nang sudah lawas ada mulai ratusan tahun lalu. Selain itu, buhan pian jua kawa manikmati pemandagan sungai lawan hijaunya pepohonan nang ada di sekitar sungai. Han, meulah sigar mata tu pang amun subuh-subuh mehirup udara nang bebas polusi ditambahi pemandangan nang masih alami.
Nah, kayapa mun hari minggu nih liburan bubuhan pian ka Pasar Terapung haja? Tasarah buhan pian ja handak ka Pasar Terapung nang manakah, nang panting bajalanan. Ya kalo? Daripada di rumah haja amun pina maungut baik bajalanan ka wisata nang ada di daerah kita. Sakira kada rugi jua tu nah jadi urang Banjar amun suah ka Pasar Terapung.
Ayuha sudah gin ulun bakisahnya. Jangan kada ingat lah amun pian suah ka Pasar Terapung kisahkan di kolom komentar nang ada di bawah nih nah. Lawan jangan kada ingat mengisahkan di blog bubuhan pian jua kisah bajalanan ka pasar tarapungnya. Sambil bajalanan sambil malastariakan wisata nang ada di daerah kita jua bubuhannya ai.
Penulis: Fatimah Aqila (author on www.binianbanjar.com)
Editor: Gita Puteri
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn jav_Latn